30.12.2022.
LV
Eiropas Savienības Oficiālais Vēstnesis
C 498/19
17. aicina ieviest vēl vienu Euro emisiju standartu vieglajiem automobiļiem, furgoniem, kravas automobiļiem un autobusiem (Euro 7/VII), lai samazinātu toksisku piesārņotāju (t. i., slāpekļa oksīda, amonjaka, oglekļa monoksīda un daļiņu PM 10–2,5) emisiju un katru gadu novērstu desmitiem tūkstošu priekšlaicīgas nāves gadījumu; pauž dziļu nožēlu par Eiropas Komisijas lēmumu savā 2022. gada darba programmā vēlreiz atlikt Euro 7/VII priekšlikumus, kas rada šaubas par tās “nulles piesārņojuma mērķi” un apņemšanos īstenot Eiropas zaļo kursu, kā arī apdraud nozares spēju plānot tehniskas izmaiņas;
Pieejama mobilitāte visiem 18. prasa, lai visiem iedzīvotājiem būtu pieejama sabiedriskā transporta sistēma, izmantojot iekļaujošu projektēšanu, jo īpaši ņemot vērā personas ar invaliditāti; uzsver ieguvumus, ko sniedz lietotāju iesaistīšana jau agrīnā infrastruktūras un transporta pakalpojumu plānošanas posmā; apstiprina, cik svarīga ir piekļūstamība, kas izklāstīta Eiropas personu ar invaliditāti tiesību stratēģijā 2021.–2030. gadam un Eiropas Piekļūstamības aktā; norāda, cik svarīgi ir tādi projekti kā “Pilsētas pieejamības balva”;
19.
aicina izstrādāt visaptverošāku pieeju, lai nodrošinātu piekļūstamību visa ceļojuma laikā;
20. uzsver, ka sociālās, ekonomiskās un teritoriālās kohēzijas interesēs ir ļoti svarīgi risināt trūcīgu mobilitātes iespēju problēmu; tādēļ aicina izmantot multimodālu un integrētu pieeju, lai apkarotu mobilitātes iespēju trūkumu un nodrošinātu vienlīdzīgu piekļuvi pilsētu centriem; šajā saistībā atzinīgi vērtē Komisijas apņemšanos, kas izklāstīta jaunajā ES pilsētmobilitātes satvarā, novērst “nevienlīdzību piekļuvē sabiedriskā transporta tīklam, cita starpā uzlabojot piekļuvi dzelzceļa stacijām”; aicina arī sniegt papildu atbalstu mazākām pilsētām, piepilsētu teritorijām un iespēju ziņā ierobežotiem lauku un kalnu apvidiem, lai nodrošinātu šo teritoriju savienojamību un vienlīdzīgu piekļuvi ilgtspējīgai pārejai uz mobilitāti to iedzīvotājiem;
Sabiedriskā transporta kā pilsētmobilitātes pamata nostiprināšana 21. atzinīgi vērtē Komisijas pausto nodomu strādāt “ar valsts un vietējām pārvaldes iestādēm un visām ieinteresētajām personām, lai nodrošinātu, ka [sabiedriskais transports] arī turpmāk ir pilsētmobilitātes pamats”; uzsver, ka šajā nolūkā jākoordinē visi pieejamie instrumenti un resursi un ka sabiedrisko pakalpojumu saistībām ir svarīga nozīme pilsētu centru savienojamības nodrošināšanā;
22. uzsver, ka ir steidzami jāpalielina sabiedriskā transporta kopējā kapacitāte gan ģeogrāfiskā pārklājuma, gan biežuma ziņā, lai pielāgotos gaidāmajam pasažieru skaita pieaugumam; atgādina par pastāvīgo nepietiekamo ieguldījumu apjomu pēdējās desmitgadēs un ieguldījumu trūkumu, ar ko saskaras sabiedriskā transporta operatori, kā to ir uzsvērusi Eiropas Revīzijas palāta;
23. uzsver, ka sabiedriskais transports ir jāpapildina ar alternatīviem piedāvājumiem un multimodālām koncepcijām; šajā saistībā aicina rast elastīgus un uz pieprasījumu orientētus “pirmā un pēdējā kilometra” risinājumus; tāpat uzsver, ka ir būtiski veicināt aktīvu mobilitāti, it īpaši pārvietošanos ar velosipēdu;
24. norāda, ka ir jānodrošina un jāpaplašina ilgtspējīga sabiedriskā transporta infrastruktūra, tostarp atbilstošas elektrisko autobusu uzlādes sistēmas, kas nodrošinātu starppilsētu braucienus nelabvēlīgos laika un reljefa apstākļos un palielinātu komerciālo ātrumu;
25. aicina stiprināt multimodālos mezglus, lai nodrošinātu netraucētu pārvietošanos starp dažādiem transporta veidiem, tostarp uzlabot aktīvas mobilitātes pieejamību un ierīkot drošas velosipēdu novietnes, tādējādi paātrinot un padarot efektīvāku cilvēku pārvietošanos un preču pārvadāšanu;
26. uzsver, ka ir būtiski izveidot piepilsētu savienojumus, tostarp pārrobežu savienojumus, jo pārvietošanās uz darbu nebeidzas pie pilsētu robežām, un šādi savienojumi ir jāatvieglo arī lauku apvidos un ārpus valsts robežām pierobežas reģionos, piemēram, nodrošinot stāvparka infrastruktūru, kas savienota ar transporta tīklu;
27. norāda, ka ir vajadzīgi pasākumi, lai plašāk izvērstu sabiedriskā transporta pakalpojumus pēc pieprasījuma, it īpaši nomaļos un tālākos lauku apvidos, un aicina Komisiju sniegt atbalstu šādu risinājumu izmēģināšanai un šāda veida pakalpojumu finansēšanas un subsīdiju shēmas ierosināšanai;